CELEX: 
Language: el
Date: 2020-09-18 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για τη συμπλήρωση του κανονισμού (ΕΕ) 2017/2402 του Ευρωπαϊκού Κοινοβουλίου και του Συμβουλίου όσον αφορά τα τέλη που επιβάλλει η Ευρωπαϊκή Αρχή Κινητών Αξιών και Αγορών στα αρχεία καταγραφής τιτλοποιήσεων

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Ο κανονισμός (ΕΕ) 2017/2402
                  1
                (στο εξής: κανονισμός περί τιτλοποιήσεων) δημοσιεύτηκε στην Επίσημη Εφημερίδα στις 12 Δεκεμβρίου 2017. Το κεφάλαιο 3 του κανονισμού περί τιτλοποιήσεων δημιουργεί ένα πλαίσιο για τα αρχεία καταγραφής τιτλοποιήσεων στα οποία θα συλλέγονται όλες οι σχετικές πληροφορίες για ένα δεδομένο μέσο τιτλοποίησης. Το εν λόγω πλαίσιο θα διευκολύνει την πρόσβαση των επενδυτών σε αξιόπιστες πληροφορίες κατά τη διαδικασία δέουσας επιμέλειας που διενεργούν με την παροχή μιας ενιαίας και εποπτευόμενης πηγής δεδομένων. Η καταχώριση και η εποπτεία των αρχείων καταγραφής τιτλοποιήσεων θα πραγματοποιείται από την Ευρωπαϊκή Αρχή Κινητών Αξιών και Αγορών (ESMA).
            
            
               Σύμφωνα με το άρθρο 16 παράγραφος 2 του κανονισμού περί τιτλοποιήσεων, δίνεται στην Επιτροπή η εντολή να εκδώσει κατ’ εξουσιοδότηση πράξη στην οποία προσδιορίζονται το είδος των τελών που πρέπει να επιβάλλει η ESMA στα αρχεία καταγραφής τιτλοποιήσεων, τα θέματα για τα οποία επιβάλλονται τα τέλη, καθώς και ο τρόπος καταβολής τους.
            
            
               Οι νομοθετικές διατάξεις στην εν λόγω κατ’ εξουσιοδότηση πράξη βασίζονται στην πείρα της ESMA όσον αφορά την καταχώριση και την εποπτεία των αρχείων καταγραφής συναλλαγών δυνάμει του κανονισμού (ΕΕ) αριθ. 648/2012
                  2
                (κανονισμός για τις υποδομές των ευρωπαϊκών αγορών – EMIR) και του κανονισμού (ΕΕ) 2015/2365
                  3
                (κανονισμός για τις συναλλαγές χρηματοδότησης τίτλων – SFTR) και, ως εκ τούτου, συνάδουν με τις διατάξεις για τα τέλη σύμφωνα με αυτούς τους δύο κανονισμούς.
            
            
               Σύμφωνα με το άρθρο 16 παράγραφος 1 του κανονισμού περί τιτλοποιήσεων, η ESMA επιβάλλει τέλη στα αρχεία καταγραφής τιτλοποιήσεων τα οποία είναι ανάλογα προς τον κύκλο εργασιών του σχετικού αρχείου καταγραφής τιτλοποιήσεων και καλύπτουν πλήρως τις αναγκαίες δαπάνες της ESMA όσον αφορά την καταχώριση και την εποπτεία των αρχείων καταγραφής τιτλοποιήσεων. Τα συγκεκριμένα τέλη θα πρέπει να καλύπτουν επίσης την αποζημίωση για κάθε δαπάνη στην οποία είναι δυνατόν να υποβληθούν οι αρμόδιες αρχές, ως αποτέλεσμα οποιασδήποτε ανάθεσης από την ESMA. Σε περίπτωση που το αρχείο καταγραφής συναλλαγών έχει ήδη καταχωριστεί σύμφωνα με τον κανονισμό EMIR ή τον κανονισμό SFTR, τα τέλη θα πρέπει να προσαρμόζονται μόνο για να αντικατοπτρίζουν τα πρόσθετα έξοδα που αφορούν την καταχώριση και την εποπτεία των αρχείων καταγραφής τιτλοποιήσεων σύμφωνα με τον κανονισμό περί τιτλοποιήσεων.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Στις 31 Ιανουαρίου 2018 η Επιτροπή ζήτησε από την ESMA να παράσχει τεχνικές συμβουλές σχετικά με τα τέλη που πρέπει να επιβάλλονται στα αρχεία καταγραφής τιτλοποιήσεων. Η ESMA δημοσίευσε έγγραφο διαβούλευσης στις 23 Μαρτίου. Η περίοδος διαβούλευσης ολοκληρώθηκε στις 23 Μαΐου και η ESMA έλαβε απαντήσεις από πέντε οντότητες. Στις 13 Απριλίου διεξήχθη δημόσια ακρόαση. Η ESMA διαβίβασε τις τεχνικές συμβουλές της στην Επιτροπή στις 31 Οκτωβρίου 2018.
            
            
               Πέντε ενδιαφερόμενοι απάντησαν στη δημόσια διαβούλευση και δήλωσαν ότι στηρίζουν σε μεγάλο βαθμό την προτεινόμενη διάρθρωση των τελών. Ως εκ τούτου, οι τελικές διατάξεις συνδέονται στενά με τις διατάξεις που προτείνονται στο έγγραφο διαβούλευσης της ESMA. 
            
            
               Στις 27 Φεβρουαρίου 2020 η Επιτροπή ζήτησε τη γνώμη της ομάδας εμπειρογνωμόνων της ευρωπαϊκής επιτροπής κινητών αξιών (EGESC) σχετικά με τις τεχνικές συμβουλές της ESMA και το περιεχόμενο της παρούσας κατ’ εξουσιοδότηση πράξης. Η EGESC τάχθηκε υπέρ της προσέγγισης της Επιτροπής. 
            
            
               3.ΕΚΤΙΜΗΣΗ ΕΠΙΠΤΩΣΕΩΝ
            
            
               Λαμβάνοντας πλήρως υπόψη τις τεχνικές συμβουλές της ESMA, η Επιτροπή εξέδωσε την παρούσα κατ’ εξουσιοδότηση πράξη σχετικά με το είδος των τελών, το ύψος τους και τον τρόπο είσπραξης των τελών για τα αρχεία καταγραφής τιτλοποιήσεων, σύμφωνα με το άρθρο 16 παράγραφος 2 του κανονισμού περί τιτλοποιήσεων. Η παρούσα κατ’ εξουσιοδότηση πράξη βασίζεται στις τεχνικές συμβουλές που υπέβαλε η ESMA.
            
            
               Σύμφωνα με τον κανονισμό περί τιτλοποιήσεων, οι δύο βασικές αρχές της είσπραξης των τελών εποπτείας είναι 1) η αναλογικότητα με τον κύκλο εργασιών του σχετικού αρχείου καταγραφής τιτλοποιήσεων και 2) το γεγονός ότι τα τέλη αυτά θα πρέπει να καλύπτουν πλήρως τις δαπάνες της ESMA. Η ESMA εκπόνησε τις συμβουλές της για τα είδη των τελών, τον προσδιορισμό των ποσών τους και τον τρόπο είσπραξής τους με βάση το υφιστάμενο πλαίσιο της ESMA για την κατάρτιση του προϋπολογισμού και την προσέγγιση που υιοθετήθηκε στον κατ’ εξουσιοδότηση κανονισμό (ΕΕ) αριθ. 1003/2013 της Επιτροπής
                  4
                και τον κατ’ εξουσιοδότηση κανονισμό (ΕΕ) 2019/360 της Επιτροπής
                  5
               . Ως εκ τούτου, σύμφωνα με την πρόταση της ESMA, στην παρούσα κατ’ εξουσιοδότηση πράξη περιλαμβάνονται τα εξής: i) τα τέλη καταχώρισης που καλύπτουν τις εφάπαξ δαπάνες της ESMA για την καταχώριση νέων αρχείων καταγραφής τιτλοποιήσεων, ii) τα τέλη για την επέκταση της καταχώρισης που καλύπτουν τις εφάπαξ δαπάνες της ESMA όσον αφορά την καταχώριση αρχείων καταγραφής τιτλοποιήσεων, αλλά αντικατοπτρίζουν τις συνέργειες της επεξεργασίας μιας αίτησης από αρχείο καταγραφής που έχει ήδη καταχωριστεί βάσει του κανονισμού EMIR· και iii) τα τέλη εποπτείας που καλύπτουν τις τρέχουσες ετήσιες δαπάνες εποπτείας της ESMA·
            
            
               Επομένως, η βάση της εκτίμησης επιπτώσεων αποτελεί εκτίμηση των δαπανών της ESMA, καθώς και αξιολόγηση της μεθοδολογίας κατανομής των εν λόγω δαπανών μεταξύ των αρχείων καταγραφής τιτλοποιήσεων, λαμβανομένου υπόψη ότι η ESMA επιδίωξε στις προτάσεις της να είναι συνεπής με την ισχύουσα διάταξη για τα τέλη δυνάμει των κανονισμών SFTR και EMIR. 
            
            
               Τέλη νέας καταχώρισης 
            
            
               Η ESMA έκρινε αρχικά σκόπιμο να απομακρυνθεί από τις προηγούμενες τεχνικές συμβουλές της στο πλαίσιο των κανονισμών EMIR και SFTR και πρότεινε στο έγγραφο διαβούλευσής της νέο πάγιο τέλος καταχώρισης ύψους 100 000 EUR ανά αρχείο καταγραφής τιτλοποιήσεων. Ωστόσο, σε ορισμένες παρατηρήσεις που ελήφθησαν στο πλαίσιο της διαβούλευσης επισημάνθηκε ότι μια τέτοια διάρθρωση των τελών καταχώρισης θα έθετε σε μειονεκτική θέση τις μικρότερες εταιρείες με χαμηλότερο προσδοκώμενο κύκλο εργασιών. Κατά συνέπεια, η ESMA αναγνώρισε ότι η σύνταξη του άρθρου 16 παράγραφος 1 του κανονισμού περί τιτλοποιήσεων θα μπορούσε να ερμηνευτεί υπό την έννοια ότι απαιτείται καθένα από τα τέλη (τέλη καταχώρισης και ετήσια τέλη) της ESMA να είναι ανάλογο προς τον κύκλο εργασιών του σχετικού αρχείου καταγραφής τιτλοποιήσεων. 
            
            
               Ως εκ τούτου, η ESMA τροποποίησε τις τεχνικές συμβουλές της ώστε να συνάδουν με τις υφιστάμενες ρυθμίσεις στο πλαίσιο των κανονισμών EMIR και SFTR διαχωρίζοντας τα τέλη βάσει «χαμηλού κύκλου εργασιών»/«υψηλού κύκλου εργασιών» (δηλαδή οι εταιρείες που παρέχουν τόσο βασικές όσο και βοηθητικές υπηρεσίες αρχείων καταγραφής τιτλοποιήσεων παρουσιάζουν «υψηλό κύκλο εργασιών», ενώ οι εταιρείες που παρέχουν μόνο βασικές υπηρεσίες αρχείων καταγραφής τιτλοποιήσεων παρουσιάζουν «χαμηλό κύκλο εργασιών»). Σύμφωνα με τις προηγούμενες τεχνικές συμβουλές της ESMA, το στοιχείο αυτό θα μπορούσε να ερμηνευτεί ως τέλος καταχώρισης ύψους 100 000 EUR για αρχεία καταγραφής με υψηλό κύκλο εργασιών και 65 000 EUR για αρχεία καταγραφής με χαμηλό κύκλο εργασιών.
            
            
               Παράλληλα, προκειμένου να αποφευχθούν ζητήματα παροχής κινήτρων, η ESMA διευκρίνισε περαιτέρω στις τεχνικές συμβουλές της ότι σε περίπτωση σημαντικής μεταβολής στην παροχή υπηρεσιών (δηλαδή μεταβολή της ταξινόμησης από «χαμηλό» σε «υψηλό» κύκλο εργασιών), ως αποτέλεσμα της οποίας το αρχείο καταγραφής τιτλοποιήσεων θα όφειλε υψηλότερο τέλος καταχώρισης από εκείνο που είχε αρχικά καταβληθεί, η ESMA θα χρεώνει τη διαφορά μεταξύ του αρχικά καταβληθέντος τέλους καταχώρισης και του υψηλότερου ισχύοντος τέλους καταχώρισης που προκύπτει από την εν λόγω σημαντική μεταβολή. Η ESMA επισήμανε ότι η ρύθμιση αυτή συνάδει με τις ρυθμίσεις τελών βάσει των κανονισμών EMIR και SFTR.
            
            
               Τέλη επέκτασης καταχώρισης 
            
         
         
            
               Οι εταιρείες που έχουν ήδη καταχωριστεί ως αρχεία καταγραφής συναλλαγών βάσει του κανονισμού EMIR ή του κανονισμού SFTR μπορούν να υποβάλουν αίτηση για την επέκταση της καταχώρισής τους βάσει του κανονισμού περί τιτλοποιήσεων μέσω απλουστευμένης αίτησης.
            
            
               Παρότι δεν υπάρχει πραγματική παρελθούσα εμπειρία για την εκτίμηση του κόστους επέκτασης μιας καταχώρισης, η ESMA συνήγαγε ότι οι εκτιμήσεις δαπανών για παράταση της καταχώρισης θα διέπονται από τους ακόλουθους παράγοντες: i) η επέκταση καταχώρισης θα είναι λιγότερο χρονοβόρα από μια νέα καταχώριση βάσει του κανονισμού περί τιτλοποιήσεων, ii) οι πρόσθετες λεπτομερείς απαιτήσεις που θεσπίστηκαν με τον κανονισμό περί τιτλοποιήσεων θα μπορούσαν να επισύρουν, έως κάποιον βαθμό, πρόσθετο φόρτο εργασίας για την ESMA έως ότου επιτευχθεί συμφωνία μεταξύ του αρχείου καταγραφής και της ESMA και iii) η αίτηση επέκτασης της καταχώρισης θα απαιτούσε από τον αιτούντα την υποβολή περίπου του 80 % των εγγράφων που θα κατέθετε εάν είχε υποβάλει αίτηση για πρώτη φορά. 
            
            
               Επομένως, βάσει των ανωτέρων παραγόντων, η ESMA εκτίμησε ότι οι δαπάνες της για την αίτηση επέκτασης καταχώρισης θα ανέρχονταν περίπου στο ήμισυ του κόστους αξιολόγησης της αίτησης για νέα καταχώριση, ήτοι περίπου σε 0,33 ΙΠΑ. Το εν λόγω τέλος είναι πανομοιότυπο με την εκτίμηση που περιλαμβάνεται στις τεχνικές συμβουλές της ESMA σχετικά με τα τέλη βάσει του κανονισμού SFTR.
            
            
               Όταν εφαρμόζεται στον εποπτικό προϋπολογισμό, η εν λόγω εκτίμηση των 0,33 ΙΠΑ θα έχει ως αποτέλεσμα το προτεινόμενο τέλος καταχώρισης ύψους 53 000 EUR για τα αρχεία καταγραφής συναλλαγών που επιδιώκουν την επέκταση της καταχώρισής τους στην ESMA για την κάλυψη των υπηρεσιών αρχείων τιτλοποιήσεων βάσει του κανονισμού περί τιτλοποιήσεων.
            
            
               Μετά την υποβολή της εν λόγω πρότασης για δημόσια διαβούλευση και την παραλαβή των θετικών συνολικά σχολίων από τους απαντήσαντες, η ESMA κατέληξε στις ακόλουθες τελικές συμβουλές: Όσον αφορά τους αιτούντες που ζητούν επέκταση της καταχώρισης και έχουν ταξινομηθεί ως εταιρείες με «υψηλό κύκλο εργασιών», το τέλος επέκτασης της καταχώρισης ανέρχεται στα 50 000 EUR (ήτοι στο 50 % του τέλους νέας καταχώρισης για τους αιτούντες με «υψηλό κύκλο εργασιών» ύψους 100 000 EUR). Όσον αφορά τις εταιρείες με «χαμηλό κύκλο εργασιών», το τέλος επέκτασης της καταχώρισης θα ανέρχεται στα 32 500 EUR (δηλαδή στο 50 % του τέλους νέας καταχώρισης για τους αιτούντες με «χαμηλό κύκλο εργασιών» ύψους 65 000 EUR).
            
            
               Τέλη καταχώρισης σε περίπτωση ταυτόχρονων αιτήσεων βάσει των κανονισμών EMIR και/ή SFTR και του κανονισμού περί τιτλοποιήσεων
            
            
               Σε περίπτωση που μια επιχείρηση υποβάλλει ταυτοχρόνως αίτηση βάσει του κανονισμού EMIR και/ή του κανονισμού SFTR και του κανονισμού περί τιτλοποιήσεων, η ESMA θεωρεί ότι είναι παράλογο η επιχείρηση να υποχρεούται να καταβάλλει κάθε φορά το ίδιο τέλος καταχώρισης. Με άλλα λόγια, η ESMA επιδιώκει να αποφεύγεται η περίπτωση μια επιχείρηση να καταβάλει υψηλότερα τέλη λόγω ταυτόχρονων αιτήσεων απ’ ό,τι αν υπέβαλλε αίτηση καταχώρισης για πρώτη φορά βάσει του κανονισμού EMIR και/ή του κανονισμού SFTR και, στη συνέχεια, ζητούσε επέκταση βάσει του κανονισμού περί τιτλοποιήσεων. 
            
            
               Για τους σκοπούς της αποτροπής αποκλίσεων, σε περίπτωση που μια επιχείρηση υποβάλλει ταυτοχρόνως αίτηση καταχώρισης βάσει του κανονισμού EMIR ή του κανονισμού SFTR και του κανονισμού περί τιτλοποιήσεων, η ESMA πρότεινε ο αιτών να καταβάλλει i) το πλήρες τέλος δυνάμει του κανονισμού EMIR ή SFTR (κατά περίπτωση) και ii) το τέλος επέκτασης της καταχώρισης βάσει του κανονισμού περί τιτλοποιήσεων αντί του τέλους νέας καταχώρισης του κανονισμού περί τιτλοποιήσεων. Σε περίπτωση που ένας αιτών καταχωρίζεται ταυτόχρονα για την παροχή υπηρεσιών δυνάμει του κανονισμού EMIR, του κανονισμού SFTR και υπηρεσιών αρχείων καταγραφής τιτλοποιήσεων, η ESMA προτείνει ο αιτών να καταβάλλει το πλήρες τέλος δυνάμει του κανονισμού EMIR, το τέλος επέκτασης της καταχώρισης δυνάμει του κανονισμού SFTR και, τρίτον, το τέλος επέκτασης της καταχώρισης δυνάμει του κανονισμού περί τιτλοποιήσεων, δεδομένου ότι η διευθέτηση αυτή δικαιολογείται από τις συνέργειες που προκύπτουν. 
            
            
               Η εν λόγω πρόταση έλαβε θετικά σχόλια και, ως εκ τούτου, διατηρήθηκε ως έχει στις τελικές τεχνικές συμβουλές της ESMA. 
            
            
               Ετήσια τέλη εποπτείας 
            
            
               Σύμφωνα με τις προηγούμενες τεχνικές συμβουλές που υποβλήθηκαν βάσει του κανονισμού SFTR, η ESMA πρότεινε τον προσδιορισμό των ετήσιων τελών εποπτείας σύμφωνα με τη διαδικασία του προϋπολογισμού της, στην οποία λαμβάνονται υπόψη όλες οι δραστηριότητες που θα κατέληγαν σε εποπτικές προσπάθειες που σχετίζονται με τον κανονισμό περί τιτλοποιήσεων. Ως εκ τούτου, μια τέτοια προσέγγιση προϋποθέτει i) την παροχή συγκεκριμένου ορισμού του αντικειμένου του κύκλου εργασιών, ii) τον καθορισμό κατώτατου ορίου για τα τέλη εποπτείας και iii) τον καθορισμό τελών εποπτείας πρώτου έτους. 
            
            
               i) Καθορισμός ισχύοντος κύκλου εργασιών 
            
            
               Σύμφωνα με τις προηγούμενες συμβουλές της στο πλαίσιο των κανονισμών SFTR και EMIR, η ESMA έκρινε ότι ο όρος «κύκλος εργασιών», για τους σκοπούς της εφαρμογής του άρθρου 16 παράγραφος 1 του κανονισμού περί τιτλοποιήσεων, θα πρέπει να βασίζεται στα στοιχεία εσόδων. Επομένως, η ESMA πρότεινε ότι ο όρος «έσοδα» για τον υπολογισμό του ετήσιου κύκλου εργασιών θα πρέπει να αναφέρεται τόσο στα έσοδα από την παροχή βασικών υπηρεσιών αρχείων καταγραφής τιτλοποίησης που σχετίζονται με τον κανονισμό περί τιτλοποιήσεων όσο και στα έσοδα από την παροχή βοηθητικών υπηρεσιών αρχείων καταγραφής τιτλοποιήσεων. Για να καταστεί δυνατός ο ομαλός και ακριβής προσδιορισμός των «εσόδων (από την παροχή βασικών και βοηθητικών υπηρεσιών) του κανονισμού περί τιτλοποιήσεων», η ESMA πρότεινε τα αρχεία καταγραφής τιτλοποιήσεων να παρουσιάζουν χωριστά, στους χρηματοοικονομικούς τους λογαριασμούς, τις διάφορες κατηγορίες ροής εσόδων που περιλαμβάνονται στις τεχνικές συμβουλές της. 
            
            
               Οι απαντήσαντες στη δημόσια διαβούλευση είχαν διαφορετικές απόψεις σχετικά με την πρόταση της ESMA. Ορισμένοι ζήτησαν περαιτέρω διευκρινίσεις σχετικά με τον όρο «βοηθητικές υπηρεσίες», καθώς και την προσθήκη διάκρισης μεταξύ των υπηρεσιών που μπορούν να παρέχονται αποκλειστικά από τα αρχεία καταγραφής τιτλοποιήσεων και των υπηρεσιών που μπορούν να παρέχονται από άλλους συμμετέχοντες στην αγορά. Οι απαντήσαντες στη δημόσια διαβούλευση εξέφρασαν την ανησυχία ότι το ευρύ πεδίο εφαρμογής των πληροφοριών που πρέπει να παρέχονται «δωρεάν» θα έδινε τη δυνατότητα σε άλλους συμμετέχοντες στην αγορά, όπως οι επενδυτές και οι δυνητικοί επενδυτές, να αντλούν δεδομένα τα οποία θα μπορούσαν να χρησιμοποιηθούν για την απόκτηση πλεονεκτικής θέσης από άποψη ανταγωνισμού όσον αφορά τα αρχεία καταγραφής τιτλοποιήσεων. Ορισμένοι θεώρησαν ότι οι εποπτικές προσπάθειες αφορούν ουσιαστικά εποπτικές βασικές υπηρεσίες. 
            
            
               Για την αντιμετώπιση αυτών των ζητημάτων, η ESMA τόνισε ότι ο κατάλογος των οντοτήτων που αναφέρονται στο άρθρο 17 παράγραφος 1 δεν φαίνεται να συμπεριλαμβάνει άλλα αρχεία καταγραφής τιτλοποιήσεων. Πράγματι, μολονότι έμπειροι ή δυνητικοί επενδυτές θα μπορούσαν να αντλούν σημαντικές πληροφορίες από τα αρχεία καταγραφής τιτλοποιήσεων, δεν είναι σαφές αν οι εν λόγω οντότητες θα μπορούσαν να ανταγωνιστούν άμεσα τον εξειδικευμένο χαρακτήρα και την πείρα των αρχείων καταγραφής στις αγορές τιτλοποίησης. Επιπλέον, η ESMA δεν έλαβε υπόψη το γεγονός αυτό στο πλαίσιο της εντολής της όσον αφορά τον ορισμό της ικανότητας των αρχείων καταγραφής τιτλοποιήσεων να ασκούν έλεγχο ή περιορισμούς επί των πληροφοριών που τους υποβάλλονται από κοινοποιούσες οντότητες ή τον τρόπο με τον οποίο οι πληροφορίες αυτές χρησιμοποιούνται στη συνέχεια από τους χρήστες δεδομένων. Επιπλέον, η ESMA υπενθύμισε ότι ο στόχος της προσθήκης των βοηθητικών υπηρεσιών στον υπολογισμό του ισχύοντος κύκλου εργασιών αποσκοπεί στη θέσπιση μιας προσέγγισης η οποία θα είναι, στο μέτρο του δυνατού, ανάλογη προς τον αριθμό των καταχωρισμένων αρχείων καταγραφής τιτλοποιήσεων. 
            
            
               Όσον αφορά τις περαιτέρω λεπτομέρειες σχετικά με τις βοηθητικές υπηρεσίες, η ESMA επισήμανε ότι οι εν λόγω σχετικές με την τιτλοποίηση υπηρεσίες προκύπτουν όταν ένα αρχείο καταγραφής χρησιμοποιεί πληροφορίες που παρέχονται από την κοινοποιούσα οντότητα για τον σκοπό της εκπλήρωσης των απαιτήσεων γνωστοποίησης σύμφωνα με τα άρθρα 7 και 17 του κανονισμού περί τιτλοποιήσεων και αξιοποιεί τις εν λόγω πληροφορίες σε πρόσθετες υπηρεσίες ή προϊόντα που δεν διέπονται από τις διατάξεις της «δωρεάν παροχής» δυνάμει του άρθρου 17 παράγραφος 1 του κανονισμού περί τιτλοποιήσεων.
            
            
               ii) Ελάχιστα τέλη εποπτείας
            
            
               Δεδομένου ότι η ESMA πρέπει να αναλαμβάνει συστηματικά ένα ελάχιστο επίπεδο εποπτικών δραστηριοτήτων προκειμένου να είναι σε θέση να εκτελεί τα καθήκοντά της (δηλαδή η ESMA επιβαρύνεται με τα πάγια έξοδα), θεωρεί ότι πρέπει να εξασφαλίζεται ελάχιστο ετήσιο τέλος εποπτείας. Ως εκ τούτου, η ESMA πρότεινε ότι το ελάχιστο ετήσιο τέλος που πρέπει να καταβάλλεται από ένα αρχείο καταγραφής τιτλοποιήσεων θα πρέπει να είναι πανομοιότυπο με το ελάχιστο όριο βάσει των κανονισμών EMIR και SFTR, δηλαδή 30 000 EUR. Η ESMA υπογράμμισε επίσης ότι οι δυνητικές συνέργειες, όπως οι συνέργειες που συζητήθηκαν στο πλαίσιο των τελών καταχώρισης, δεν αναμένεται να επιτευχθούν σε αυτό το επίπεδο. Για τον λόγο αυτόν, η ESMA πρότεινε ότι το ελάχιστο τέλος εποπτείας στο πλαίσιο του κανονισμού περί τιτλοποιήσεων θα πρέπει να είναι το ίδιο, ανεξάρτητα από το αν η επιχείρηση έχει καταχωριστεί ως νέο αρχείο καταγραφής τιτλοποιήσεων ή έχει επεκτείνει τη καταχώρισή της βάσει του κανονισμού EMIR ώστε να συμπεριληφθούν δραστηριότητες βάσει του κανονισμού περί τιτλοποιήσεων. Στην περίπτωση αυτή, η οντότητα που υπόκειται σε ελάχιστα τέλη εποπτείας βάσει αμφότερων των κανονισμών EMIR, SFTR, καθώς και του κανονισμού περί τιτλοποιήσεων, θα πρέπει να καταβάλλει τα ελάχιστα τέλη εποπτείας βάσει κάθε κανονισμού (π.χ. 60 000 EUR εάν η οντότητα είναι καταχωρισμένη βάσει των κανονισμών EMIR/SFTR και του κανονισμού περί τιτλοποιήσεων ή 90 000 EUR εάν η οντότητα είναι καταχωρισμένη βάσει και των τριών κανονισμών).
            
            
               Οι απαντήσαντες συμφώνησαν ομόφωνα με την πρόταση και, ως εκ τούτου, η ESMA δεν τροποποίησε τις τεχνικές συμβουλές της επί του θέματος αυτού.
            
            
               iii) Τέλη εποπτείας του πρώτου έτους
            
         
         
            
               Βάσει της πείρας της, η ESMA υπενθυμίζει ότι η εποπτική προσπάθεια κατά το πρώτο έτος δεν αφορά το πραγματικό επίπεδο δραστηριότητας του εν λόγω αρχείου καταγραφής τιτλοποιήσεων, αλλά είναι σχεδόν παρόμοια σε όλα τα αρχεία καταγραφής. Επομένως, η ESMA πρότεινε ότι τα αρχεία καταγραφής τιτλοποιήσεων που καταχωρίζονται το 2020 ή που βρίσκονται (ανεξαρτήτως έτους) στο πρώτο ημερολογιακό έτος τους θα πρέπει να καταβάλλουν τέλος εποπτείας πρώτου έτους ίσο με το τέλος καταχώρισης, κατόπιν προσαρμογής του με συντελεστή. Ο συντελεστής θα αντικατοπτρίζει το μερίδιο των υπολειπόμενων εργάσιμων ημερών έως το τέλος του έτους από την ημερομηνία χορήγησης της καταχώρισης. Στην περίπτωση αυτή, η ESMA δεν προβαίνει σε διάκριση ως προς τις οντότητες με επεκτεινόμενη καταχώριση, δεδομένου ότι οι μεταγενέστερες υπό εξέλιξη εποπτικές της προσπάθειες δεν κάνουν διάκριση μεταξύ νέων ή επεκτεινομένων καταχωρίσεων. Το στοιχείο αυτό συνάδει με τις τεχνικές συμβουλές της ESMA βάσει του κανονισμού SFTR.
            
            
               Υπό το πρίσμα των σχολίων που έλαβε, η ESMA δεν τροποποίησε τις τεχνικές συμβουλές της επί του θέματος αυτού. Όσον αφορά τις ειδικές μεθόδους υπολογισμού, η ESMA κατέστησε σαφές ότι η ρύθμιση σχετικά με το ελάχιστο τέλος δεν εφαρμόζεται στα τέλη εποπτείας για το έτος n όσον αφορά τις επιχειρήσεις που έχουν καταχωριστεί κατά το ίδιο έτος n. Στις περιπτώσεις αυτές, το τέλος καταχώρισης θα πρέπει να πολλαπλασιάζεται επί τον λόγο των εργάσιμων ημερών από την ημερομηνία καταχώρισης της επιχείρησης έως το τέλος του έτους προς 250 ημέρες.
            
            
               iv) Ετήσια τέλη εποπτείας μετά το πρώτο έτος καταχώρισης
            
            
               Έχοντας υπόψη τις ανωτέρω εκτιμήσεις, η ESMA πρότεινε να χρεώνεται σε κάθε αρχείο καταγραφής ετήσιο τέλος εποπτείας κατ’ αναλογία προς το ποσοστό του ισχύοντος κύκλου εργασιών του στον συνολικό κύκλο εργασιών που προκύπτει από τα αρχεία καταγραφής τιτλοποιήσεων τα οποία υπολογίζονται σύμφωνα με τον ισχύοντα κύκλο εργασιών, όπως αναλύεται ανωτέρω, με την επιφύλαξη του ελάχιστου κατώτατου ορίου των 30 000 EUR. Έπεται, συνεπώς, ότι σε κάθε επιχείρηση θα κατανέμεται ένα μέρος των συνολικών δαπανών εποπτείας της ESMA. 
            
            
               Η πλειονότητα των απαντησάντων στην ερώτηση αυτή συμφώνησαν με την πρόταση. Ωστόσο, διατυπώθηκαν ορισμένες ανησυχίες σχετικά με τον αντίκτυπο της αδυναμίας πρόβλεψης των ετήσιων δαπανών εποπτείας για τη βιωσιμότητα των επιχειρηματικών μοντέλων των αρχείων καταγραφής τιτλοποιήσεων, δεδομένου ότι οι μελλοντικές δαπάνες εποπτείας της ESMA είναι άγνωστες. Σε αυτό το πλαίσιο, ορισμένοι απαντήσαντες στη δημόσια διαβούλευση ζήτησαν να τεθεί ανώτατο όριο στα ετήσια τέλη εποπτείας της ESMA σε συγκεκριμένο ποσοστό κάθε ετήσιου κύκλου εργασιών ενός αρχείου καταγραφής και, σε περίπτωση που το αρχείο καταγραφής παύσει να εκπληρώνει τις προϋποθέσεις καταχώρισης, η ESMA να επιστρέφει τυχόν τέλη που καταβλήθηκαν.
            
            
               Στην απάντησή της όσον αφορά τις εν λόγω ανησυχίες, η ESMA υπενθύμισε ότι η εντολή της βάσει του άρθρου 16 παράγραφος 1 του κανονισμού περί τιτλοποιήσεων είναι η πλήρης ανάκτηση των δαπανών της που αφορούν την εποπτεία των επιχειρήσεων που έχουν καταχωριστεί για την παροχή υπηρεσιών αρχείων καταγραφής τιτλοποιήσεων και ότι το άρθρο 16 παράγραφος 1 δεν εισάγει καμία έννοια «ανώτατου ορίου» ή «κατώτατου ορίου» πάνω από το οποίο οι δαπάνες εποπτείας της ESMA δεν θα πρέπει να ανακτηθούν. Όσον αφορά τις μελλοντικές δαπάνες εποπτείας που σκοπεύει να αναλάβει η ESMA, τόνισε ότι, λόγω της αύξησης των ειδών και του αριθμού των οντοτήτων που εποπτεύει, ενδέχεται να υπάρξουν περαιτέρω συνέργειες που θα μπορούσαν να οδηγήσουν σε μείωση των δαπανών εποπτείας. Στον βαθμό που τα τέλη της ESMA ορίζονται κατά τρόπο ώστε να αντικατοπτρίζουν τις δαπάνες εποπτείας της, κάθε εξοικονόμηση κόστους αυτού του είδους θα μετακυλίεται στη συνέχεια μέσω διαχρονικών μειώσεων των τελών στις εποπτευόμενες οντότητες.
            
            
               Επιπλέον, η ESMA θεώρησε ότι, σε περίπτωση που ένα αρχείο καταγραφής τιτλοποιήσεων παύει να είναι καταχωρισμένο στην ESMA, θα πρέπει να καταβάλλονται πρόσθετες εποπτικές προσπάθειες ειδικά για την περίπτωση αυτή, οι οποίες δεν δικαιολογούν, στην παρούσα συγκυρία, την προσθήκη διατάξεων για την επιστροφή τυχόν τελών εποπτείας που καταβάλλει το εν λόγω αρχείο καταγραφής στην ESMA.
            
            
               Όσον αφορά τα πραγματικά ετήσια τέλη εποπτείας, η ESMA πρότεινε να βασίζεται στη συνέχεια στο ακόλουθο χρονοδιάγραμμα υπολογισμού: α) στις αρχές του Τ4 του έτους n-1, η ESMA κοινοποιεί στα αρχεία καταγραφής τιτλοποιήσεων τα ετήσια τέλη τους για το επόμενο έτος (δηλαδή το έτος n). Τα τέλη θα βασίζονται στις ελεγμένες οικονομικές καταστάσεις του έτους n-2· β) το τέλος για το έτος n θα είναι καταβλητέο από κάθε αρχείο καταγραφής τιτλοποιήσεων το αργότερο έως τα τέλη Μαρτίου του έτους το οποίο αφορούν.
            
            
               Ωστόσο, η ESMA αναγνώρισε ότι κατά τα δύο πρώτα έτη της έναρξης ισχύος των απαιτήσεων γνωστοποίησης, τα στοιχεία του ισχύοντος κύκλου εργασιών δεν θα είναι διαθέσιμα στις ετήσιες οικονομικές καταστάσεις των αρχείων καταγραφής τιτλοποιήσεων διότι ο ισχύων κύκλος εργασιών θα βασίζεται στην παροχή υπηρεσιών βάσει του κανονισμού περί τιτλοποιήσεων. 
            
            
               Για τον λόγο αυτόν, η ESMA πρότεινε να χρησιμοποιεί, κατά τα δύο πρώτα ολόκληρα έτη μετά την καταχώριση της επιχείρησης, τα εκτιμώμενα στοιχεία του ισχύοντος κύκλου εργασιών ως στοιχεία για τον υπολογισμό. Οι εν λόγω πληροφορίες θα προέρχονται από τα επιχειρηματικά σχέδια των αρχείων καταγραφής τιτλοποιήσεων που παρέχονται κατά την υποβολή της αίτησης προς καταχώριση στην ESMA. Σε περίπτωση που οι εκτιμήσεις του αρχείου καταγραφής αποκλίνουν σε σημαντικό βαθμό από τα επακόλουθα πραγματικά στοιχεία για τον κύκλο εργασιών, η απόκλιση θα αντισταθμίζεται κατά τα επόμενα έτη, μόλις τα πραγματικά στοιχεία για τον ισχύοντα κύκλο εργασιών καθίστανται διαθέσιμα στις ελεγμένες οικονομικές καταστάσεις της επιχείρησης και ενσωματώνονται, συνεπώς, στον τύπο υπολογισμού. 
            
            
               Η εν λόγω πρόταση της ESMA έλαβε εν γένει θετικά σχόλια και, ως εκ τούτου, διατηρήθηκε ως έχει στις τελικές τεχνικές συμβουλές της ESMA. 
            
            
               Όροι πληρωμής και επιστροφής 
            
            
               i) Τέλη νέας καταχώρισης και επέκτασης της καταχώρισης 
            
            
               Δεδομένου ότι στο άρθρο 16 του κανονισμού περί τιτλοποιήσεων προβλέπεται η ανάγκη επιβολής τελών από την ESMA στα αρχεία καταγραφής τιτλοποιήσεων τα οποία καλύπτουν πλήρως τις αναγκαίες δαπάνες της ESMA όσον αφορά την καταχώριση και την εποπτεία των αρχείων καταγραφής τιτλοποιήσεων, καθώς και την αντιστάθμιση κάθε δαπάνης στην οποία είναι δυνατόν να υποβληθούν οι αρμόδιες αρχές ως αποτέλεσμα οποιασδήποτε ανάθεσης καθηκόντων σύμφωνα με το άρθρο 14 παράγραφος 1 του [κανονισμού περί τιτλοποιήσεων]», μπορεί να συναχθεί ότι η καταβολή των σχετικών τελών αποτελεί βασική προϋπόθεση για το αρχείο καταγραφής τιτλοποιήσεων που πρόκειται να καταχωριστεί ή να επεκτείνει την καταχώρισή του βάσει του κανονισμού περί τιτλοποιήσεων.
            
            
               Ως εκ τούτου, η ESMA πρότεινε ότι το αρχείο καταγραφής τιτλοποιήσεων θα πρέπει να καταβάλλει τα σχετικά τέλη καταχώρισης και επέκτασης της καταχώρισης κατά τον χρόνο υποβολής της αίτησης καταχώρισης. Η εν λόγω πρόταση συνάδει με τις απαιτήσεις των τελών της ESMA βάσει του κανονισμού EMIR και έγινε ομόφωνα αποδεκτή από όλους τους απαντήσαντες. 
            
            
               ii) Όροι επιστροφής σε περίπτωση ανάκλησης της αίτησης 
            
            
               Η αρχή για τα ισχύοντα τέλη της ESMA βάσει του κανονισμού EMIR [κατ’ εξουσιοδότηση κανονισμός (ΕΕ) αριθ. 1003/2013 της Επιτροπής] δεν προβλέπει επιστροφή στα αιτούντα αρχεία καταγραφής συναλλαγών σε περίπτωση ανάκλησης αίτησης πριν από την απόφαση της καταχώρισης. Ωστόσο, βάσει της πείρας που έχει αποκτήσει έκτοτε, η ESMA αναγνωρίζει ότι η εν λόγω ρύθμιση δεν μπορεί να παρέχει στους αιτούντες τα κατάλληλα κίνητρα σε περίπτωση καταφανώς ανεπιτυχούς υποβολής προσφοράς για καταχώριση, καταναλώνοντας με τον τρόπο αυτόν υπερβολικές ποσότητες πόρων της ESMA. Ως εκ τούτου, η ESMA πρότεινε τους ακόλουθους όρους επιστροφής σχετικά με τα τέλη καταχώρισης: α) 50 % επιστροφή για αιτήσεις που ανακαλούνται προτού η ESMA κρίνει ότι είναι πλήρεις (σύμφωνα με το άρθρο 10 παράγραφος 6 του κανονισμού περί τιτλοποιήσεων)· και β) 0 % επιστροφή για αιτήσεις που ανακαλούνται αφού η ESMA κρίνει ότι είναι πλήρεις (δηλαδή αιτήσεις που έχουν αρχίσει να εξετάζονται σύμφωνα με το άρθρο 12 του κανονισμού περί τιτλοποιήσεων).
            
            
               Η εν λόγω πρόταση έλαβε θετικά συναινετικά σχόλια και, ως εκ τούτου, διατηρήθηκε ως έχει στις τελικές τεχνικές συμβουλές της ESMA. 
            
            
               iii) Χρονοδιάγραμμα πληρωμών των ετήσιων τελών εποπτείας
            
            
               Η ρύθμιση σχετικά με τα τέλη των αρχείων καταγραφής συναλλαγών βάσει του κανονισμού SFTR ορίζει ότι τα αρχεία καταγραφής συναλλαγών θα πρέπει να καταβάλλουν τα ετήσια τέλη εποπτείας τους σε δύο δόσεις: την πρώτη έως τις 28 Φεβρουαρίου και τη δεύτερη έως την 31η Οκτωβρίου. Ωστόσο, με βάση την πείρα την οποία έχει αποκτήσει έκτοτε η ESMA όσον αφορά τα τέλη επεξεργασίας και τα οφέλη ενός απλουστευμένου ημερολογιακού προγράμματος πληρωμών των τελών, η ESMA πρότεινε ότι τα ετήσια τέλη εποπτείας για τα αρχεία καταγραφής τιτλοποιήσεων θα πρέπει να καταβάλλονται σε μία δόση. 
            
         
         
            
               Υπό το πρίσμα των θετικών σχολίων που έλαβε, η ESMA δεν τροποποίησε τις τεχνικές συμβουλές της επί του θέματος αυτού. 
            
            
               iv) Αποζημίωση των αρμόδιων αρχών 
            
            
               Το άρθρο 16 παράγραφος 1 του κανονισμού περί τιτλοποιήσεων ορίζει ότι οποιαδήποτε δαπάνη στην οποία υποβάλλονται οι αρμόδιες εθνικές αρχές ως αποτέλεσμα οποιασδήποτε ανάθεσης καθηκόντων εποπτείας από την ESMA θα καλύπτεται από τα τέλη εποπτείας της ESMA. Αυτό σημαίνει ότι η αρμόδια αρχή δεν επιδιώκει την ανάκτηση των εν λόγω δαπανών απευθείας από το αρχείο καταγραφής τιτλοποιήσεων.
            
            
               Σύμφωνα με το εν λόγω άρθρο και τις υφιστάμενες ρυθμίσεις βάσει των κανονισμών SFTR και EMIR, η ESMA πρότεινε ότι οι δαπάνες που πρέπει να επιστρέφονται στις αρμόδιες εθνικές αρχές πρέπει: α) να έχουν προηγουμένως συμφωνηθεί μεταξύ της ESMA και της αρμόδιας αρχής· β) να υπολογίζονται σύμφωνα με τη μέθοδο που χρησιμοποιείται για τον προσδιορισμό των συνολικών διοικητικών δαπανών της ESMA όσον αφορά τα αρχεία καταγραφής τιτλοποιήσεων· γ) να είναι ανάλογες προς τον ισχύοντα κύκλο εργασιών των σχετικών αρχείων καταγραφής τιτλοποιήσεων· και δ) να μην υπερβαίνουν το συνολικό ποσό των τελών εποπτείας που καταβάλλονται από τα σχετικά αρχεία καταγραφής τιτλοποιήσεων.
            
            
               Η ESMA επισήμανε επίσης ότι οποιαδήποτε ανάθεση καθηκόντων από την ESMA στις αρμόδιες εθνικές αρχές θα καθορίζεται σε ανεξάρτητη βάση, δύναται να ανακαλείται ανά πάσα στιγμή και δεν θα επηρεάζει το ποσό των τελών που επιβάλλεται σε συγκεκριμένο αρχείο καταγραφής τιτλοποιήσεων.
            
            
               Υπό το πρίσμα των σχολίων που έλαβε, η ESMA δεν τροποποίησε τις τεχνικές συμβουλές της επί του θέματος αυτού. 
            
            
               Ο παρών κανονισμός ακολουθεί τα μέτρα που πρότεινε η ESMA στις τεχνικές συμβουλές της.
            
            
               4.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Το άρθρο 62 του κανονισμού (ΕΕ) αριθ. 1095/2010 του Ευρωπαϊκού Συμβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης αριθ. 2009/77/ΕΚ προβλέπει ότι τα έσοδα της ESMA συνίστανται σε έναν συνδυασμό τελών που καταβάλλονται στην ESMA στις περιπτώσεις που ορίζονται δυνάμει του δικαίου της Ένωσης, σε εισφορές από εθνικές δημόσιες αρχές που είναι αρμόδιες για την εποπτεία των συμμετεχόντων στις χρηματοοικονομικές αγορές και σε επιχορήγηση από την Ένωση.
            
            
               Η παρούσα κατ’ εξουσιοδότηση πράξη ορίζει τα είδη τελών που πρέπει να καταβάλλονται από τα αρχεία καταγραφής τιτλοποιήσεων. Καθορίζει, ειδικότερα, i) το επίπεδο των τελών καταχώρισης και επέκτασης της καταχώρισης που πρέπει να καταβάλλουν οι αιτούντες, ii) τον ισχύοντα κύκλο εργασιών βάσει του οποίου επιβάλλονται τα ετήσια τέλη εποπτείας και iii) το επίπεδο των ετήσιων τελών εποπτείας.
            
            
               Τέλος, η κατ’ εξουσιοδότηση πράξη καθορίζει τους όρους πληρωμών και προβλέπει τις επιστροφές των δαπανών που βαρύνουν τις αρμόδιες εθνικές αρχές.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 18.9.2020
            
            
               για τη συμπλήρωση του κανονισμού (ΕΕ) 2017/2402 του Ευρωπαϊκού Κοινοβουλίου και του Συμβουλίου όσον αφορά τα τέλη που επιβάλλει η Ευρωπαϊκή Αρχή Κινητών Αξιών και Αγορών στα αρχεία καταγραφής τιτλοποιήσεων
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2017/2402 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη θέσπιση γενικού πλαισίου για την τιτλοποίηση και σχετικά με τη δημιουργία ειδικού πλαισίου για απλή, διαφανή και τυποποιημένη τιτλοποίηση και σχετικά με την τροποποίηση των οδηγιών 2009/65/ΕΚ, 2009/138/ΕΚ και 2011/61/ΕΕ και των κανονισμών (ΕΚ) αριθ. 1060/2009 και (ΕΕ) αριθ. 648/2012
                  6
               , και ιδίως το άρθρο 16 παράγραφος 2,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 16 του κανονισμού (ΕΕ) 2017/2402, η Ευρωπαϊκή Αρχή Κινητών Αξιών και Αγορών (στο εξής: ESMA) επιβάλλει στα αρχεία καταγραφής τιτλοποιήσεων τέλη τα οποία καλύπτουν πλήρως τις αναγκαίες δαπάνες της ESMA όσον αφορά την καταχώριση και την εποπτεία των εν λόγω αρχείων καταγραφής. Η ESMA θα επιβαρύνεται με υψηλότερες δαπάνες κατά την επεξεργασία των αιτήσεων καταχώρισης που υποβάλλονται από τα αρχεία καταγραφής τιτλοποιήσεων τα οποία προτίθενται να προσφέρουν βοηθητικές υπηρεσίες. Ωστόσο, οι εν λόγω δαπάνες θα είναι χαμηλότερες σε περίπτωση που τα αρχεία καταγραφής τιτλοποιήσεων έχουν καταχωριστεί ήδη ως αρχεία καταγραφής συναλλαγών βάσει τόσο του κανονισμού (ΕΕ) αριθ. 648/2012 του Ευρωπαϊκού Συμβουλίου και του Συμβουλίου
                  7
                όσο και του κανονισμού (ΕΕ) 2015/2365 του Ευρωπαϊκού Συμβουλίου και του Συμβουλίου
                  8
               . Κατά συνέπεια, το τέλος καταχώρισης για τις οντότητες που υποβάλλουν αίτηση καταχώρισης θα πρέπει να λαμβάνει ιδιαιτέρως υπόψη το είδος των υπηρεσιών που πρόκειται να παρασχεθούν από το αρχείο καταγραφής τιτλοποιήσεων και αν το εν λόγω αρχείο καταγραφής έχει καταχωριστεί ήδη ως αρχείο καταγραφής συναλλαγών. Δεδομένου ότι οι δαπάνες της ESMA για την αξιολόγηση της αίτησης καταχώρισης είναι οι ίδιες, ανεξάρτητα από το μέγεθος του αιτούντος, και εξαρτώνται αποκλειστικά από το είδος των υπηρεσιών που πρόκειται να παρασχεθούν, κρίνεται σκόπιμο το τέλος καταχώρισης να είναι πάγιο.
            
         
         
            
               (2)Σε περίπτωση που μία οντότητα η οποία δεν έχει καταχωριστεί ήδη ως αρχείο καταγραφής συναλλαγών υποβάλλει ταυτοχρόνως αιτήσεις καταχώρισης ως αρχείο καταγραφής συναλλαγών και ως αρχείο καταγραφής τιτλοποιήσεων, οι δαπάνες που βαρύνουν την ESMA κατά την ταυτόχρονη επεξεργασία των εν λόγω αιτήσεων θα είναι επίσης χαμηλότερες λόγω συνεργειών. Σε περίπτωση που οι εν λόγω αιτήσεις υποβάλλονται ταυτοχρόνως, το αρχείο καταγραφής τιτλοποιήσεων θα πρέπει να καταβάλλει το πλήρες τέλος σύμφωνα με τον κανονισμό (ΕΕ) αριθ. 648/2012 ή τον κανονισμό (ΕΕ) 2015/2365, κατά περίπτωση, για την καταχώρισή του ως αρχείου καταγραφής συναλλαγών, ενώ για την καταχώρισή του ως αρχείου καταγραφής τιτλοποιήσεων θα πρέπει να καταβάλλεται μειωμένο τέλος επέκτασης της καταχώρισης.
            
            
               (3)Στο τέλος καταχώρισης ή στο τέλος επέκτασης της καταχώρισης που είναι καταβλητέο από το αρχείο καταγραφής τιτλοποιήσεων το οποίο προσφέρει τις βοηθητικές υπηρεσίες μετά την καταχώριση θα πρέπει να λαμβάνονται υπόψη οι εν λόγω βοηθητικές υπηρεσίες. Αντιστρόφως, στο αρχείο καταγραφής τιτλοποιήσεων που διακόπτει την παροχή βοηθητικών υπηρεσιών μετά την καταχώριση δεν θα πρέπει να του επιστρέφεται το τέλος καταχώρισης ή το τέλος επέκτασης της καταχώρισής του διότι η ESMA θα έχει ήδη επιβαρυνθεί με το κόστος αξιολόγησης της αίτησης.
            
            
               (4)Για την αποθάρρυνση της υποβολής επιπόλαιων αιτήσεων, τα τέλη καταχώρισης ή τα τέλη επέκτασης της καταχώρισης δεν θα πρέπει να επιστρέφονται όταν η ESMA έχει απορρίψει την καταχώριση, ενώ θα πρέπει να επιστρέφονται μόνον εν μέρει, σε περίπτωση που ο αιτών ανακαλεί την αίτησή του κατά τη διαδικασία καταχώρισης.
            
            
               (5)Προκειμένου να διασφαλιστεί ότι τα τέλη εποπτείας κατανέμονται με δίκαιο τρόπο και ότι τα επιβαλλόμενα τέλη αντικατοπτρίζουν τις πραγματικές δαπάνες που βαρύνουν την ESMA όσον αφορά κάθε εποπτευόμενη οντότητα, το ετήσιο τέλος εποπτείας θα πρέπει να υπολογίζεται βάσει του κύκλου εργασιών που προκύπτει από κάθε αρχείο καταγραφής τιτλοποιήσεων. Στις περιπτώσεις που τα ιστορικά στοιχεία για τον κύκλο εργασιών καταχωρισμένου αρχείου καταγραφής τιτλοποιήσεων δεν είναι διαθέσιμα, το ετήσιο τέλος εποπτείας θα πρέπει να βασίζεται στον προσδοκώμενο κύκλο εργασιών του σχετικού αρχείου καταγραφής τιτλοποιήσεων.
            
            
               (6)Τα ετήσια τέλη εποπτείας που επιβάλλονται σε κάθε αρχείο καταγραφής τιτλοποιήσεων θα πρέπει να είναι ανάλογα προς τον κύκλο εργασιών που προκύπτει από το εν λόγω αρχείο καταγραφής εντός δεδομένου οικονομικού έτους σε σχέση με τον συνολικό κύκλο εργασιών που προκύπτει από όλα τα καταχωρισμένα και εποπτευόμενα αρχεία καταγραφής τιτλοποιήσεων εντός του ίδιου οικονομικού έτους. Ελάχιστο ετήσιο τέλος εποπτείας θα πρέπει επίσης να επιβάλλεται σε κάθε αρχείο καταγραφής τιτλοποιήσεων, δεδομένου ότι ορισμένες πάγιες διοικητικές δαπάνες ισχύουν για την εποπτεία όλων των αρχείων καταγραφής τιτλοποιήσεων, ανεξάρτητα από το ποσό του κύκλου εργασιών που προκύπτει.
            
            
               (7)Δεδομένου ότι για τη δραστηριότητα του αρχείου καταγραφής τιτλοποιήσεων θα είναι διαθέσιμα μόνο περιορισμένα στοιχεία κατά τη διάρκεια του οικονομικού έτους που ακολουθεί την καταχώριση, το ετήσιο τέλος εποπτείας για το εν λόγω έτος θα πρέπει να υπολογίζεται βάσει του τέλους καταχώρισης και της προσπάθειας που κατέβαλε η ESMA όσον αφορά την εποπτεία του σχετικού αρχείου καταγραφής τιτλοποιήσεων κατά τη διάρκεια του εν λόγω έτους. Η εποπτική προσπάθεια κατά τους πρώτους μήνες μετά την καταχώριση είναι παρόμοια με την προσπάθεια αξιολόγησης της καταχώρισης του αιτούντος. Ως εκ τούτου, κατά το πρώτο έτος λειτουργίας του αρχείου καταγραφής τιτλοποιήσεων, το τέλος εποπτείας θα πρέπει να βασίζεται στο τέλος καταχώρισης που καταβλήθηκε από τον αιτούντα, κατόπιν προσαρμογής με συντελεστή.
            
            
               (8)Βάσει της ετήσιας διαδικασίας του προϋπολογισμού της ESMA και του χρόνου που απαιτείται για την εκτίμηση των δαπανών εποπτείας, δεν θα είναι δυνατόν να λαμβάνονται υπόψη τα αρχεία καταγραφής τιτλοποιήσεων που έχουν καταχωριστεί την 1η Οκτωβρίου ενός δεδομένου οικονομικού έτους ή μεταγενέστερα για τον σκοπό του υπολογισμού του συνολικού ετήσιου κόστους εποπτείας για το ακόλουθο έτος. Ως εκ τούτου, το ετήσιο τέλος εποπτείας για το αρχείο καταγραφής τιτλοποιήσεων που έχει καταχωριστεί την 1η Οκτωβρίου του προηγούμενου έτους, ή μεταγενέστερα, θα πρέπει να ισούται με το τέλος καταχώρισής του.
            
            
               (9)Οι αρμόδιες εθνικές αρχές που βαρύνονται με δαπάνες κατά τη διενέργεια εργασιών σύμφωνα με τον κανονισμό (ΕΕ) 2017/2402 και ιδίως κατά την ανάληψη καθηκόντων που τους έχουν ανατεθεί σύμφωνα με το άρθρο 14 παράγραφος 1 του εν λόγω κανονισμού. Τα τέλη που επιβάλλονται από την ESMA στα αρχεία καταγραφής τιτλοποιήσεων θα πρέπει να καλύπτουν επίσης τις εν λόγω δαπάνες. Προκειμένου να διασφαλιστεί ότι αρμόδιες αρχές δεν υφίστανται ζημία ούτε αποκομίζουν κέρδος κατά την άσκηση καθηκόντων που τους ανατίθενται από την ESMA ή από την παροχή συνδρομής εκ μέρους της, η ESMA θα πρέπει να καλύπτει μόνο το πραγματικό κόστος που με το οποίο επιβαρύνθηκε στο πλαίσιο αυτό η εν λόγω αρμόδια εθνική αρχή,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Πλήρης ανάκτηση των δαπανών εποπτείας 
            
            
               Τα τέλη που επιβάλλονται στα αρχεία καταγραφής τιτλοποιήσεων καλύπτουν:
            
            
               (a)όλες τις δαπάνες σχετικά με την καταχώριση και την εποπτεία των αρχείων καταγραφής τιτλοποιήσεων από την ESMA σύμφωνα με τον κανονισμό (ΕΕ) 2017/2402, συμπεριλαμβανομένων των δαπανών που προκύπτουν από την επέκταση της καταχώρισης αρχείων καταγραφής συναλλαγών που έχουν ήδη καταχωριστεί βάσει του τίτλου VI κεφάλαιο 1 του κανονισμού (ΕΕ) αριθ. 648/2012 ή βάσει του κεφαλαίου III του κανονισμού (ΕΕ) 2015/2365·
            
            
               (b)όλες τις δαπάνες για την αποζημίωση των αρμόδιων αρχών οι οποίες έχουν εκτελέσει έργο σύμφωνα με τον κανονισμό (ΕΕ) 2017/2402, και ως αποτέλεσμα τυχόν ανάθεσης καθηκόντων σύμφωνα με το άρθρο 14 παράγραφος 1 του εν λόγω κανονισμού.
            
            
               Άρθρο 2
            
            
               Ισχύων κύκλος εργασιών
            
            
               1.Τα αρχεία καταγραφής τιτλοποιήσεων που έχουν καταχωριστεί μόνο σύμφωνα με τον κανονισμό (ΕΕ) 2017/2402 τηρούν ελεγμένους λογαριασμούς για τους σκοπούς του παρόντος κανονισμού, οι οποίοι διακρίνουν τα έσοδα που προέρχονται από τα ακόλουθα:
            
            
               (a)βασικές υπηρεσίες τιτλοποιήσεων, όπως ορίζονται στο άρθρο 1 σημείο 3 του κατ’ εξουσιοδότηση κανονισμού (ΕΕ) 2020/1230
                  9
                της Επιτροπής·
            
            
               (b)βοηθητικές υπηρεσίες τιτλοποιήσεων, όπως ορίζονται στο άρθρο 1 σημείο 4 του κατ’ εξουσιοδότηση κανονισμού (ΕΕ) 2020/1230 της Επιτροπής. 
            
            
               (c)Κάθε άλλη παρεχόμενη υπηρεσία.
            
         
         
            
               2.Το αρχείο καταγραφής τιτλοποιήσεων που έχει καταχωριστεί βάσει του κανονισμού (ΕΕ) 2017/2402, και το οποίο έχει καταχωριστεί επίσης ως αρχείο καταγραφής συναλλαγών βάσει τόσο του κανονισμού (ΕΕ) αριθ. 648/2012 όσο και του κανονισμού (ΕΕ) 2015/2365, τηρεί για τους σκοπούς του παρόντος κανονισμού ελεγμένους λογαριασμούς, στους οποίους γίνεται διάκριση μεταξύ των εσόδων που προέρχονται από τα ακόλουθα:
            
            
               (a)την παροχή βασικών υπηρεσιών τιτλοποιήσεων·
            
            
               (b)την παροχή βοηθητικών υπηρεσιών τιτλοποιήσεων·
            
            
               (c)τις βασικές λειτουργίες για την κεντρική συγκέντρωση και τήρηση αρχείων σχετικά με παράγωγα βάσει του κανονισμού (ΕΕ) αριθ. 648/2012·
            
            
               (d)την παροχή βοηθητικών υπηρεσιών που σχετίζονται άμεσα με την κεντρική συγκέντρωση και τήρηση αρχείων παραγώγων βάσει του κανονισμού (ΕΕ) αριθ. 648/2012·
            
            
               (e)τις βασικές υπηρεσίες κεντρικής συγκέντρωσης και τήρησης αρχείων σχετικά με τις συναλλαγές χρηματοδότησης τίτλων (ΣΧΤ) βάσει του κανονισμού (ΕΕ) 2015/2365·
            
            
               (f)την παροχή βοηθητικών υπηρεσιών που σχετίζονται άμεσα με την κεντρική συγκέντρωση και τήρηση αρχείων συναλλαγών χρηματοδότησης τίτλων βάσει του κανονισμού (ΕΕ) 2015/2365·
            
            
               (g)την παροχή συνδυασμένων βοηθητικών υπηρεσιών που σχετίζονται άμεσα με τα εξής:
            
            
               i)
                     τις δραστηριότητες που αναφέρονται στα στοιχεία α) και γ)·
            
            
               ii)
                     τις δραστηριότητες που αναφέρονται στα στοιχεία α) και ε)·
            
            
               iii)
                     τις δραστηριότητες που αναφέρονται στα στοιχεία γ) και ε)·
            
            
               (h)κάθε άλλη παρεχόμενη υπηρεσία.
            
            
               3.Ο ισχύων κύκλος εργασιών αρχείου καταγραφής τιτλοποιήσεων για ένα δεδομένο έτος n είναι το άθροισμα των εξής: 
            
            
               (a)των εσόδων ή των προσδοκώμενων εσόδων του αρχείου καταγραφής, σε περίπτωση που ισχύει η παράγραφος 5, τα οποία προκύπτουν από τις δραστηριότητες που αναφέρονται στην παράγραφο 2 στοιχείο α), όπως δηλώνονται στους ελεγμένους λογαριασμούς του έτους n-2·
            
            
               (b)των εσόδων του αρχείου καταγραφής που προκύπτουν από τις δραστηριότητες που αναφέρονται στην παράγραφο 2 στοιχείο β), καθώς και του ισχύοντος μεριδίου των εσόδων που προκύπτουν από τις δραστηριότητες που αναφέρονται στην παράγραφο 2 στοιχείο ζ) περιπτώσεις i) και ii), όπως δηλώνονται στους ελεγμένους λογαριασμούς του έτους n-2.
            
            
               4.Το ισχύον μερίδιο των εσόδων που αναφέρεται στην παράγραφο 3 στοιχείο β) ισούται με τα έσοδα που προκύπτουν από τις δραστηριότητες που αναφέρονται στην παράγραφο 2 στοιχείο α), διαιρούμενα δια του αθροίσματος των εσόδων που προκύπτουν από τις δραστηριότητες που αναφέρονται στα εξής σημεία:
            
            
               (a)παράγραφος 2 στοιχείο α)·
            
            
               (b)παράγραφος 2 στοιχείο γ)· 
            
            
               (c)παράγραφος 2 στοιχείο ε).
            
            
               5.Σε περίπτωση που δεν υπάρχουν διαθέσιμοι ελεγμένοι λογαριασμοί για το έτος n-2, η ESMA χρησιμοποιεί τα προσδοκώμενα έσοδα για το έτος n που προβλέπονται στα επιχειρηματικά σχέδια που υποβάλλονται στην ESMA βάσει του άρθρου 13 παράγραφος 3 του κατ’ εξουσιοδότηση κανονισμού (ΕΕ) 2020/1230. Τα εν λόγω προσδοκώμενα έσοδα αναλύονται στα ακόλουθα στοιχεία:
            
         
         
            
               (a)τα έσοδα που αναμένεται να προκύψουν από τις δραστηριότητες που αναφέρονται στην παράγραφο 2 στοιχείο α)·
            
            
               (b)τα έσοδα που αναμένεται να προκύψουν από τις δραστηριότητες που αναφέρονται στην παράγραφο 2 στοιχείο β)·
            
            
               (c)τα έσοδα που αναμένεται να προκύψουν από τις δραστηριότητες που αναφέρονται στην παράγραφο 2 στοιχείο ζ) σημεία i) και ii).
            
            
               Το αρχείο καταγραφής τιτλοποιήσεων που αποφασίζει να ενημερώσει την ESMA σχετικά με τα προσδοκώμενα έσοδα για το έτος n, θα πρέπει να προβεί στη σχετική ενημέρωση έως τις 30 Σεπτεμβρίου του έτους n-1.
            
            
               Άρθρο 3
            
            
               Τέλος καταχώρισης και τέλος επέκτασης της καταχώρισης
            
            
               1.Σε περίπτωση που ο αιτών δεν έχει καταχωριστεί ως αρχείο καταγραφής συναλλαγών βάσει είτε του τίτλου VI κεφάλαιο 1 του κανονισμού (ΕΕ) αριθ. 648/2012 είτε του κεφαλαίου III του κανονισμού (ΕΕ) 2015/2365, το τέλος της καταχώρισης ανέρχεται στα εξής ποσά:
            
            
               (a)100 000 EUR, όταν το αρχείο καταγραφής σκοπεύει να παράσχει βοηθητικές υπηρεσίες, όπως αναφέρονται στο άρθρο 2 παράγραφος 2 στοιχείο β), στοιχείο ζ) σημείο i) ή στοιχείο ζ) σημείο ii)·
            
            
               (b)65 000 EUR, όταν το στοιχείο α) δεν εφαρμόζεται.
            
            
               2.Σε περίπτωση που ο αιτών έχει καταχωριστεί ως αρχείο καταγραφής συναλλαγών βάσει είτε του τίτλου VI κεφάλαιο 1 του κανονισμού (ΕΕ) αριθ. 648/2012 είτε του κεφαλαίου III του κανονισμού (ΕΕ) 2015/2365, το τέλος επέκτασης της καταχώρισης ανέρχεται στα εξής ποσά:
            
            
               (a)50 000 EUR, όταν το αρχείο καταγραφής σκοπεύει να παράσχει βοηθητικές υπηρεσίες, όπως αναφέρονται στο άρθρο 2 παράγραφος 2 στοιχείο β), στοιχείο ζ) σημείο i) ή στοιχείο ζ) σημείο ii)·
            
            
               (b)32 500 EUR, όταν το στοιχείο α) δεν εφαρμόζεται.
            
            
               3.Σε περίπτωση που ο αιτών δεν έχει καταχωριστεί ως αρχείο καταγραφής συναλλαγών ούτε βάσει  του κανονισμού (ΕΕ) αριθ. 648/2012, ούτε βάσει του κανονισμού (ΕΕ) 2015/2365 και υποβάλλει ταυτοχρόνως αιτήσεις καταχώρισης βάσει τόσο του κανονισμού (ΕΕ) 2017/2402 όσο και του κανονισμού (ΕΕ) αριθ. 648/2012 ή του κανονισμού (ΕΕ) 2015/2365, ο αιτών καταβάλλει το πλήρες τέλος καταχώρισης που οφείλεται σύμφωνα είτε με το άρθρο 6 του κατ’ εξουσιοδότηση κανονισμού (ΕΕ) αριθ. 1003/2013 της Επιτροπής
                  10
                είτε με το άρθρο 5 παράγραφος 1 του κατ’ εξουσιοδότηση κανονισμού (ΕΕ) 2019/360 της Επιτροπής
                  11
               , κατά περίπτωση, καθώς και το τέλος επέκτασης της καταχώρισης που οφείλεται σύμφωνα με την παράγραφο 3.
            
            
               4.Σε περίπτωση που ο αιτών δεν έχει καταχωριστεί ως αρχείο καταγραφής συναλλαγών ούτε βάσει του κανονισμού (ΕΕ) αριθ. 648/2012, ούτε βάσει του κανονισμού (ΕΕ) 2015/2365 και υποβάλλει ταυτοχρόνως αιτήσεις καταχώρισης βάσει τόσο του κανονισμού (ΕΕ) αριθ. 648/2012 και του κανονισμού (ΕΕ) 2015/2365 όσο και του κανονισμού (ΕΕ) 2017/2402, ο αιτών καταβάλλει το πλήρες τέλος καταχώρισης που οφείλεται σύμφωνα με το άρθρο 6 του κατ’ εξουσιοδότηση κανονισμού (ΕΕ) αριθ. 1003/2013 της Επιτροπής, το τέλος επέκτασης της καταχώρισης που οφείλεται σύμφωνα με το άρθρο 5 παράγραφος 5 του κατ’ εξουσιοδότηση κανονισμού (ΕΕ) 2019/360 της Επιτροπής, καθώς και το τέλος επέκτασης της καταχώρισης που οφείλεται σύμφωνα με την παράγραφο 3.
            
            
               5.Το αρχείο καταγραφής τιτλοποιήσεων που προσφέρει βοηθητικές υπηρεσίες μετά την καταχώριση και οφείλει, συνεπώς, υψηλότερο τέλος καταχώρισης ή υψηλότερο τέλος επέκτασης της καταχώρισης σε σχέση με το τέλος καταχώρισης ή το τέλος επέκτασης της καταχώρισης που κατέβαλε αρχικά, καταβάλλει τη διαφορά που προκύπτει μεταξύ του αρχικά καταβληθέντος τέλους καταχώρισης ή τέλους επέκτασης της καταχώρισης και του υψηλότερου ισχύοντος τέλους καταχώρισης ή τέλους επέκτασης της καταχώρισης.
            
            
               Άρθρο 4
            
            
               Ετήσιο τέλος εποπτείας για καταχωρισμένα αρχεία καταγραφής τιτλοποιήσεων και αρχεία καταγραφής συναλλαγών που επέκτειναν την καταχώρισή τους
            
            
               1.Το ετήσιο τέλος εποπτείας όσον αφορά όλα τα αρχεία καταγραφής τιτλοποιήσεων για το έτος n ισούται με την εκτίμηση κόστους για την εποπτεία των σχετικών δραστηριοτήτων των αρχείων καταγραφής τιτλοποιήσεων, όπως περιλαμβάνονται στον προϋπολογισμό της ESMA για το εν λόγω έτος.
            
            
               2.Το ετήσιο τέλος εποπτείας που πρέπει να καταβάλει το αρχείο καταγραφής τιτλοποιήσεων για το έτος στο οποίο καταχωρίστηκε το εν λόγω αρχείο καταγραφής ισούται με το τέλος καταχώρισης που οφείλεται σύμφωνα με το άρθρο 5, πολλαπλασιαζόμενο επί τον αριθμό των εργάσιμων ημερών από την ημερομηνία καταχώρισης του αρχείου καταγραφής τιτλοποιήσεων έως το τέλος του εν λόγω έτους, διαιρούμενο δια του 250.
            
            
               3.Το ετήσιο τέλος εποπτείας για ένα δεδομένο έτος n που πρέπει να καταβληθεί από το αρχείο καταγραφής τιτλοποιήσεων που έχει καταχωριστεί την 1η Οκτωβρίου του προηγούμενου έτους ή μεταγενέστερα ισούται με το τέλος καταχώρισης που οφείλεται σύμφωνα με το άρθρο 5.
            
         
         
            
               4.Το ετήσιο τέλος εποπτείας για ένα δεδομένο έτος n που πρέπει να καταβληθεί από το αρχείο καταγραφής τιτλοποιήσεων που έχει καταχωριστεί πριν από την 1η Οκτωβρίου του προηγούμενου έτους ισούται με το ετήσιο τέλος εποπτείας που αναφέρεται στην παράγραφο 1, κατανεμημένο μεταξύ όλων των αρχείων καταγραφής τιτλοποιήσεων που έχουν καταχωριστεί πριν από την 1η Οκτωβρίου του εν λόγω προηγούμενου έτους κατ’ αναλογία προς τον ισχύοντα κύκλο εργασιών για κάθε αρχείο καταγραφής τιτλοποιήσεων που υπολογίστηκε σύμφωνα με το άρθρο 2 παράγραφος 3.
            
            
               5.Με εξαίρεση το ετήσιο τέλος εποπτείας που καταβάλλεται δυνάμει της παραγράφου 2, το ετήσιο τέλος εποπτείας δεν πρέπει να είναι ποτέ κατώτερο των 30 000 EUR.
            
            
               Άρθρο 5
            
            
               Γενικοί όροι πληρωμής
            
            
               1.Όλα τα τέλη είναι πληρωτέα σε ευρώ. Τα τέλη καταβάλλονται όπως ορίζεται στα άρθρα 6, 7 και 8. 
            
            
               2.Η καθυστέρηση πληρωμής επισύρει ημερήσια χρηματική ποινή ίση με το 0,1 % του οφειλόμενου ποσού.
            
            
               Άρθρο 6
            
            
               Πληρωμή τελών καταχώρισης και επιστροφές
            
            
               1.Το τέλος καταχώρισης και το τέλος επέκτασης της καταχώρισης που αναφέρονται στο άρθρο 3 καταβάλλονται πλήρως κατά τον χρόνο υποβολής της αίτησης καταχώρισης ή επέκτασης της καταχώρισής του από το αρχείο καταγραφής τιτλοποιήσεων.
            
            
               2.Το ήμισυ του τέλους καταχώρισης ή του τέλους επέκτασης της καταχώρισης που καταβάλλεται από το αρχείο καταγραφής τιτλοποιήσεων επιστρέφεται όταν το αρχείο καταγραφής τιτλοποιήσεων ανακαλεί την αίτηση καταχώρισης ή επέκτασης της καταχώρισής του προτού η ESMA ενημερώσει το σχετικό αρχείο καταγραφής τιτλοποιήσεων ότι η αίτησή του είναι πλήρης σύμφωνα με το άρθρο 10 παράγραφος 6 του κανονισμού (ΕΕ) 2017/2402.
            
            
               3.Το τέλος καταχώρισης και το τέλος επέκτασης της καταχώρισης δεν επιστρέφεται εφόσον η ESMA έχει ήδη ενημερώσει το αρχείο καταγραφής τιτλοποιήσεων ότι η αίτησή του είναι πλήρης σύμφωνα με το άρθρο 10 παράγραφος 6 του κανονισμού (ΕΕ) 2017/2402. 
            
            
               Άρθρο 7
            
            
               Καταβολή των ετήσιων τελών εποπτείας
            
            
               Το ετήσιο τέλος εποπτείας που αναφέρεται στο άρθρο 4 καταβάλλεται σε μία δόση το αργότερο έως το τέλος Μαρτίου του έτους το οποίο αφορά, εκτός από το ετήσιο τέλος εποπτείας που αναφέρεται στις παραγράφους 2 και 3 του εν λόγω άρθρου. 
            
            
               Τουλάχιστον 30 ημερολογιακές ημέρες πριν από την προθεσμία καταβολής των τελών εποπτείας, η ESMA αποστέλλει σε όλα τα αρχεία καταγραφής τιτλοποιήσεων χρεωστικά σημειώματα στα οποία ορίζεται το ποσό του ετήσιου τέλους.
            
            
               Άρθρο 8
            
            
               Αποζημίωση των αρμόδιων αρχών
            
            
               1.Μόνο η ESMA επιβάλλει το τέλος καταχώρισης, το τέλος επέκτασης της καταχώρισης και το ετήσιο τέλος εποπτείας. 
            
            
               2.Η ESMA αποζημιώνει τις οικείες αρμόδιες αρχές για τις πραγματικές δαπάνες με τις οποίες βαρύνονται κατά την εκτέλεση των καθηκόντων που ανατίθενται σε αυτές σύμφωνα με τον κανονισμό (ΕΕ) αριθ. 648/2012 και ως αποτέλεσμα τυχόν ανάθεσης καθηκόντων σύμφωνα με το άρθρο 74 του κανονισμού (ΕΕ) αριθ. 648/2012, σύμφωνα με το άρθρο 9 παράγραφος 1 του κανονισμού (ΕΕ) 2015/2365 και σύμφωνα με το άρθρο 14 παράγραφος 1 του κανονισμού (ΕΕ) 2017/2402.
            
            
               Άρθρο 9
            
         
         
            
               Έναρξη ισχύος
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 18.9.2020
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Κανονισμός (ΕΕ) 2017/2402 του Ευρωπαϊκού Κοινοβουλίου και του Συμβουλίου σχετικά με τη θέσπιση γενικού πλαισίου για την τιτλοποίηση και σχετικά με τη δημιουργία ειδικού πλαισίου για απλή, διαφανή και τυποποιημένη τιτλοποίηση και σχετικά με την τροποποίηση των οδηγιών 2009/65/ΕΚ, 2009/138/ΕΚ και 2011/61/ΕΕ και των κανονισμών (ΕΚ) αριθ. 1060/2009 και (ΕΕ) αριθ. 648/2012.
               
               
                  
                     (2)
                  
                        Κανονισμός για τις υποδομές των ευρωπαϊκών αγορών [κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών].
               
               
                  
                     (3)
                  
                        Κανονισμός για τις συναλλαγές χρηματοδότησης τίτλων [κανονισμός (ΕΕ) 2015/2365 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, περί διαφάνειας των συναλλαγών χρηματοδότησης τίτλων και επαναχρησιμοποίησης, και περί τροποποιήσεως του κανονισμού (ΕΕ) αριθ. 648/2012].
               
               
                  
                     (4)
                  
                        Κατ’ εξουσιοδότηση κανονισμός (ΕΕ) αριθ. 1003/2013 της Επιτροπής, της 12ης Ιουλίου 2013, που συμπληρώνει τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τα τέλη που επιβάλλει η Ευρωπαϊκή Αρχή Κινητών Αξιών και Αγορών στα αρχεία καταγραφής συναλλαγών.
               
               
                  
                     (5)
                  
                        Κατ’ εξουσιοδότηση κανονισμός (ΕΕ) 2019/360 της Επιτροπής, της 13ης Δεκεμβρίου 2018, που συμπληρώνει τον κανονισμό (ΕΕ) 2015/2365 του Ευρωπαϊκού Κοινοβουλίου και του Συμβουλίου όσον αφορά τα τέλη που επιβάλλει η Ευρωπαϊκή Αρχή Κινητών Αξιών και Αγορών στα αρχεία καταγραφής συναλλαγών.
               
               
                  
                     (6)
                  
                        ΕΕ L 347 της 28.12.2017, σ. 35. 
               
               
                  
                     (7)
                  
                        Κανονισμός (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (ΕΕ L 201 της 27.7.2012, σ. 1).
               
               
                  
                     (8)
                  
                        Κανονισμός (ΕΕ) 2015/2365 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2015, περί διαφάνειας των συναλλαγών χρηματοδότησης τίτλων και επαναχρησιμοποίησης, και περί τροποποιήσεως του κανονισμού (ΕΕ) αριθ. 648/2012 (ΕΕ L 337 της 23.12.2015, σ. 1).
               
               
                  
                     (9)
                  
                        Κατ’ εξουσιοδότηση κανονισμός (ΕΕ) 2020/1230 της Επιτροπής της 29ης Νοεμβρίου 2019 για τη συμπλήρωση του κανονισμού (ΕΕ) 2017/2402 του Ευρωπαϊκού Κοινοβουλίου και του Συμβουλίου όσον αφορά τα ρυθμιστικά τεχνικά πρότυπα που διευκρινίζουν τις λεπτομέρειες της αίτησης καταχώρισης ενός αρχείου καταγραφής τιτλοποιήσεων και τις λεπτομέρειες της απλοποιημένης αίτησης επέκτασης της καταχώρισης ενός αρχείου καταγραφής συναλλαγών (ΕΕ L 289 της 3.9.2020, σ. 345–363).
               
               
                  
                     (10)
                  
                        Κατ’ εξουσιοδότηση κανονισμός (ΕΕ) αριθ. 1003/2013 της Επιτροπής, της 12ης Ιουλίου 2013, που συμπληρώνει τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου όσον αφορά τα τέλη που επιβάλλει η Ευρωπαϊκή Αρχή Κινητών Αξιών και Αγορών στα αρχεία καταγραφής συναλλαγών (ΕΕ L 279 της 19.10.2013, σ. 4).
               
               
                  
                     (11)
                  
                        Κατ’ εξουσιοδότηση κανονισμός (ΕΕ) 2019/360 της Επιτροπής, της 13ης Δεκεμβρίου 2018, που συμπληρώνει τον κανονισμό (ΕΕ) 2015/2365 του Ευρωπαϊκού Κοινοβουλίου και του Συμβουλίου όσον αφορά τα τέλη που επιβάλλει η Ευρωπαϊκή Αρχή Κινητών Αξιών και Αγορών στα αρχεία καταγραφής συναλλαγών (ΕΕ L 81 της 22.3.2019, σ. 58).